text: НАП започна пълен данъчен контрол на търговията с горива | Банкеръ
  В последните две седмици екипи от звеното за фискален контрол са извършили наблюдения на изходите на 26 данъчни складове, като са проверили над 4500 превозни средства, предназначени да зареждат с горива цялата мрежа от бензиностанции на територията на страната. Данъчните оценяват нивото на риск на всеки получател на гориво, което напуска данъчен склад със специализиран софтуер. Камионите на определените за рискови търговци се пломбират и движението им се наблюдава до разтоварването в крайната точка на продажбата. До момента са били пломбирани над 500 цистерни и е наблюдавано разтоварването им до над 1300 обекта.
  "Фискалните рискове при горивата са значителни. Това, което правим, е да предотвратим спекула и нелоялна конкуренция за сметка на укриване на данъци. Имаме разбиране от браншовата организация и вярвам, че кампанията на НАП ще е от полза не само за бюджета и за цялото общество", каза по повод проверките изпълнителният директор на НАП Румен Спецов.